Stewie Theron - Ns. SKRYWERSHUIS
Home > Boeke > Stewie Theron
Dit is vir my vertel ek is doer in die vorige eeu in 1946 gebore, maar met my swak geheue kan ek niks daarvan onthou nie. Moet seker so wees, want hier is ek dan op die aarde. Groot geword in Fraserburg distrik waar ons nog met dolosse en klipkarretjies gespeel het.
My eerste skooljaar was ek in 'n plaasskool en toe is ek dorpskool toe waar ek matriek gemaak het. Daarna is ek vir twee jaar na Elsenburg Landboukollege toe vir 'n landboudiploma. Daarna plaas toe gekom en hier is ek nog steeds, deur goeie jare en droogtes.
Ek is getroud met Alecia en ons het een seun, Pieter, tans besig met sy doktersgraad in Veekunde. Vir stokperdjies versamel ek bietjie vetplante, die wat die koue hier kan oorleef. Verder skryf ek so bietjie. Eintlik het ek eers in my vroeg sestigerjare gereeld begin skryf. Tot dusver het ek drie boekies gepubliseer en die vierde is tans by die uitgewer. Daar is mense wat sê 'dit is goed' of selfs 'baie goed' en die ander sê liewer niks.